VSK Sklep CDn 49/2024
Sodna praksa višjih sodišč, 2024-04-09

Špela Prodan (preds.), Tatjana Markovič Sabotin (poroč.), Mirela Lozej

sodna poravnava kot podlaga za vknjižbo - sodna poravnava - skupna lastnina - vpis etažne lastnine - pogoji za dovolitev vpisa v zemljiško knjigo - vknjižba spremembe enega od imetnikov skupne lastnine

Sodna poravnava ne vsebuje nobene določbe glede spremembe lastništva nepremičnin (npr. ugotovitev, da določene nepremičnine predstavljajo skupno premoženje). Vsebuje dogovor strank o delitvi. Sodna poravnava tako ni listina, ki bi omogočala vpis skupne lastnine, dogovorjen je vpis etažne lastnine.

I. Pritožba se zavrne in potrdi sklep sodišča prve stopnje.

1. Prvostopenjsko sodišče je odločalo o ugovoru nasprotne udeleženke, mu ugodilo ter sklep zemljiškoknjižne sodniške pomočnice tako spremenilo, da se predlog za vknjižbo spremembe posameznega imetnika pri skupni lastnini ne dovoli.

2. Zoper sklep se je predlagatelj pritožil. Uveljavlja vse pritožbene razloge s predlogom, da pritožbeno sodišče pritožbi ugodi, sklep razveljavi in potrdi sklep zemljiškoknjižne sodniške pomočnice, ki je vpis dovolila, le podrejeno zadevo vrne sodišču prve stopnje v ponovno odločanje. Nasprotna udeleženka je vložila zoper sklep ugovor, ki ni bil obrazložen, ter je sodišče ugovor upoštevalo mimo njegove trditvene podlage ter spremenilo svojo prvotno odločitev. Po mnenju pritožnika je sodišče zagrešilo absolutno bistveno kršitev določb zemljiškoknjižnega postopka. Nepravilno je tudi povzelo vsebino sodne poravnave, ki je podlaga vknjižbi skupne lastnine. Gre za skupno lastnino, ki sta si jo predlagatelj in nasprotna udeleženka sporazumno razdelila (skupno premoženje). V sodni poravnavi je navedeno, katero premoženje zajema skupno premoženje. Vknjižba nekdanjih zakoncev v zemljiško knjigo pa je zgolj deklaratorna. Predmet delitve skupnega premoženja je tudi predmetna nepremičnina. Za tem predlagatelj pojasnjuje, da si že več let prizadeva realizirati sodno poravnavo.

4. Pritožbeno sodišče soglaša z razlogi, ki jih je v utemeljitev odločitve podalo sodišče v izpodbijanem sklepu. Poudarilo je tudi, da sodna poravnava ne vsebuje nobene določbe glede spremembe lastništva nepremičnin (npr. ugotovitev, da določene nepremičnine predstavljajo skupno premoženje). Vsebuje dogovor strank o delitvi. Sodna poravnava tako ni listina, ki bi omogočala vpis skupne lastnine, dogovorjen je vpis etažne lastnine.

5. Glede očitka o vsebini ugovora pa je ponoviti to, kar je povedalo že sodišče prve stopnje, da morajo biti za dovolitev vpisa izpolnjeni pogoji iz 148. člena Zakona o zemljiški knjigi (v nadaljevanju ZZK-1), med drugim pogoj iz 1. točke - utemeljenost zahtevka za vpis mora izhajati iz listine, na podlagi katere se z zemljiškoknjižnim predlogom vpis zahteva. Gre za materialno predpostavko, na pravilno uporabo materialnega prava pa mora sodišče paziti, ko odloča o ugovoru.

6. Pritožbeno sodišče je iz navedenih razlogov, saj pritožbeni razlogi niso podani, neutemeljeno pritožbo zavrnilo in sklep potrdilo (2. točka drugega odstavka 161. člena ZZK-1).

Zakon o zemljiški knjigi (2003) - ZZK-1  - člen 148, 148/1, 148/1-1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.